|  |  |
| --- | --- |
| ***Визия за ОСП след 2020 г.*** |  |

**1. На 11 януари 2021 г, в гр. Брюксел се проведе първото за португалското председателство заседание на Специалния комитет по селско стопанство (СКСС).** Основните точки от дневният ред включваха представяне на работната програма на португалското председателство, представяне на препоръките на ЕК към държавите членки за подготовка на стратегическите планове по ОСП и представяне на информация относно напредъка на преговорите по законодателния пакет за реформата на ОСП. Основен приоритет на португалското председателство в областта на селското стопанство е приключването на преговорите за реформата на ОСП. Целта е да се постигне споразумение с Европейския парламент до пролетта. В презентацията си относно препоръките към държавите членки за изготвяне на стратегическите планове по ОСП, ЕК обърна внимание на връзката между законодателното предложение и „Зелената сделка“. Ще се търси баланс между икономическа, социална и екологична устойчивост. Особено внимание ще се отдели на екологичните аспекти, като целта е да се установи увеличаване на нивото на екологичната амбиция, след анализ и оценка на началната ситуация в съответната държава-членка. Делегациите оцениха препоръките като обективни и основани на анализи, представени от държавите членки. Отбелязаха разбирането си, че препоръките не са задължителни, но изразиха готовност да направят най-доброто за тяхното отразяване и призоваха за гъвкавост при разработването на стратегическите планове. Председателството представи информация за развитието на дискусиите в триалозите през декември 2020 г. По Регламента за стратегическите планове (СП) дискусиите са били фокусирани върху зелената архитектура и условността. Еко-схемите със завишени изисквания са важен елемент за ЕП, като вече има постигнато съгласие на техническо ниво. ЕП настоява за задължителен списък с еко-схеми, който да бъде включен в делегиран акт, но Съветът счита, че това противоречи на гъвкавостта на прилагане. Относно ДЗЕС 1 (опазване на ПЗП) има постигнато съгласие за 2018 г. референтна година, но България и Дания възразяват и настояват за преразглеждане на решението. По Хоризонталния регламент е постигнато съгласие относно разпоредбите за органите за управление и прозрачността. Остава отворен въпросът за новия модел на прилагане на ОСП. Преговорите продължават. Графикът през януари 2021 включва провеждане на триалози на 22/01 (Регламент за СП – зелена архитектура, нов модел на прилагане, дефиниции и общи разпоредби), 27/01 (Регламент за ООП – разпоредби относно сектор „Вино“, организации на производители, правила за конкуренция) и 29/01 (Хоризонтален регламент – технически въпроси и разпоредби, свързани с контрол, извършване на проверки и финансов резерв).

**2. Комисията публикува списък с потенциални селскостопански практики, които еко-схемите биха могли да подкрепят в бъдещата обща селскостопанска политика (ОСП).** Този списък има за цел да допринесе за дебата по реформата на ОСП и нейната роля за постигане на целите на Зелената сделка. Като част от реформата на ОСП, която в момента е в процес на преговори между Европейския парламент, Съвета и Комисията, еко-схемите са нов инструмент, предназначен да възнаграждава фермерите, които избират да направят една стъпка по-далеч по отношение на грижите за околната среда и действията по климата. Бъдещата ОСП ще има решаваща роля в управлението на прехода към устойчива хранителна система и в подкрепата на европейските фермери през цялото време. Еко-схемите ще допринесат значително за този преход и за целите на Зелената сделка. Стратегическите планове по ОСП ще приложат на практика засилената условност, еко-схемите, консултантските услуги в земеделските стопанства, както и агроекологичните и климатичните мерки и инвестиции за постигане на целите на Зелената сделка. По-специално тези, които произтичат от стратегията „От фермата до трапезата“ и Стратегията за биологичното разнообразие 2030 г. Ще се изпълняват специфичните за ОСП климатични и екологични цели. За да бъдат подкрепени от еко-схемите, земеделските практики трябва да обхващат дейности, свързани с климата, околната среда, хуманното отношение към животните и антимикробната устойчивост; да бъдат определени въз основа на потребностите и приоритетите, определени на национално / регионално ниво в стратегическите планове за ОСП; тяхното ниво на амбиция трябва да надхвърля изискванията и задълженията, определени от условността, трябва да допринасят за постигане на целите на ЕС за Зелена сделка. Списъкът включва практики на биологичното земеделие, агро-екологията, като сеитбооборот с бобови култури или животновъдна система с ниска интензивност. Освен това има и практики за улавяне на въглерод, например консервационно земеделие или широко използване на постоянни пасища. Други селскостопански практики включват прецизно земеделие, например за намалване насуровините или използването нафуражни добавки за намаляване на емисиите от ферментация. Включват се животновъдни практики в полза на хуманното отношение към животните и / или за намаляване на нуждите от антимикробни вещества.

**3. Преговорите между представителите на трите институции на ЕС (Съвет, Европейски парламент и Комисия) за реформата на Общата селскостопанска политика (ОСП) напредват бавно, заявиха евродепутатите в понеделник, 11 януари**. Парламентарната комисия по земеделие направи обобщение на състоянието на преговорите по трите текста, свързани с бъдещата ОСП. Петер Яр (ЕНП, Германия), докладчик по Регламента за стратегическите планове, каза, че дискусиите относно зелената архитектура продължават да се спират по няколко точки. Първо, делът от бюджета за първи стълб, посветен на „еко-схеми“. Петер Яр отхвърли всякакъв среден път между позицията на Съвета на ЕС (20% от директните плащания, посветени на еко-схеми) и тази на Парламента (30%), „защото Парламентът знае, че 25% биха били твърде малко“. Разлики продължават да съществуват в списъка с „еко-схеми“ и в някои стандарти за Добро земеделско и екологично състояние на земята (ДЗЕС), особено в ДЗЕС 9, който се отнася до процента на непроизводствените площи. По този въпрос има няколко различни гледни точки между Парламента, Съвета и Комисията. Петер Яр приветства компромисите, постигнати по ДЗЕС 2, 3, 5, 6, 8 (относно сеитбооборота) и ДЗЕС 10. Приключването на преговорите през първото тримесечие все още е възможно, но това е „изключително амбициозна“ цел, призна Петер Яр. Следващият триалог относно стратегическите планове е насрочен за 22 януари. Пет трилога ще се проведат до края на март. По отношение на Хоризонталния регламент докладчикът Улрике Мюлер (Обнови Европа, Германия), повтори критиките на Съвета и на Комисията към позицията на ЕП, че се възстановяват част от мерките за „съответствие“ в новия модел за изпълнение, като оспори това**.** Според г-жа Мюлер, по време на тристранната среща от 18 декември, Съветът на ЕС и Комисията са изразили мнение, че защитеният от ЕП „хибриден“ модел би бил „неосъществим“, че противоречи на целта за опростяването на ОСП и че би добавил допълнителни разходи и натоварване. Тя отчете напредък по въпроса за управлението и отбеляза като възможен компромис прозрачността относно получателите на подкрепа по ОСП. Следващият триалог по Хоризонталния регламент е насрочен за 29 януари. На 25 януари министрите на земеделието на държавите членки от ЕС ще обсъдят състоянието на междуинституционалните преговори по ОСП.

**4. Германският министър на земеделието Юлия Клокнер се обърна с писма до министрите на земеделието и законодателите в 16-те федерални провинции в своята страна, с призив да дадат своя принос в разработването на Стратегическия план по новата ОСП**. В писмото си от 6 януари тя настоя, че Германия не трябва да рискува да се стигне до 1 януари 2023 г. без стратегически план и следователно без основание за извършване на плащания към фермерите. Това означава, че планът трябва да бъде готов за представяне пред ЕК до 31 декември 2021 г. Припомняйки публикуваните на 18 декември препоръки на Комисията относно стратегическите планове на държавите членки, Юлия Клокнер поставя редица въпроси, като например как считат, че целите за устойчивост на селското стопанство, опазване на околната среда и климата и подпомагане на селските райони трябва да бъдат постигнати. Германският министър посочва, че според Комисията производителността на селското стопанство в Германия е под средната за ЕС, а доходите на земеделските стопани са под средните за страната. Също така тя пита адресатите на писмото дали виждат директните плащания като необходими за стабилизиране на доходите, за осигуряване на конкурентоспособност и за управление на риска. Германският министър пита също така, какви са техните възгледи за еко-схемите и имат ли конкретни идеи за федералните провинции, които биха били полезни за федералното министерство. Относно селските райони, в писмото се посочва, че Комисията иска да види обрат на тенденцията, при която хората ги напускат и населението в тях остарява. Германският министър пита адресатите дали са съгласни, че са необходими мерки за насърчаване на преместването на бизнеса в селските райони и за инвестиции в инфраструктурата. Юлия Клокнер поставя и въпрос дали те виждат необходимост от мярка за насърчаване на младите земеделски стопани в рамките на 1-ви стълб на ОСП и дали оценяват специалното плащане за млади фермери като добра идея. Друг поставен в писмото въпрос се отнася до въвеждането на мерки за млад фермер по втори стълб, с цел да се помогне на новите участници, като например стартови плащания или подкрепа за инвестиции.

**5. В понеделник, на 11 януари, политици и експерти от ЕС се разминаха във вижданията си как да се гарантира опазването на биологичното разнообразие в селското стопанство**. По време на изслушване в Комисията по земеделие на Европейския парламент относно начините за подобряване на биологичното разнообразие, Умберто Делгадо Роса, директор в ГД „Околна среда“ на Европейската комисия, даде уверение, че целите в Европейската зелена сделка (стартегиите Биоразнообразие и „От фермата до трапезата“) са „реалистични“ и базирани на „научни изследвания“. Целите в тези стратегии могат и трябва да бъдат постигнати, защото някоиселскостопански практики са се превърнали в „движеща сила за намаляването на видовете“, каза той. Това поставя въпроса за земеделските практики, каза той. Делгадо Роза даде уверение, че прилагането на тези стратегии не представлява „заплаха за продоволствената сигурност“ в Европейския съюз. Той обеща „цялостни оценки на въздействието“. Пале Боргстрьом, вицепрезидент на Копа-Коджека обаче смята, че изпълнението на целите ще направи ЕС „вносител на селскостопански продукти“. Евродепутатът Херберт Дорфман (ЕНП, Италия) и Самюел Масе, заместник-председател на CEJA (Европейския съвет на младите фермери), разкритикуваха целта за връщане на 10% от земеделските земи в естественото им състояние. Улрике Мюлер (Обнови Европа, Германия) заяви, че изпълнението на целите ще доведе до по-високи производствени разходи за фермерите.

|  |  |
| --- | --- |
| ***Още от ЕС и света*** |  |

**1.** **Преговорите за търговско споразумение на ЕС с Обединеното кралство след Брекзит, най-накрая бяха приключени, след години на възходи и падения.** Според Farm Europe постигнатата сделка е почти най-добрият възможен резултат, макар че най-доброто би било да няма Брекзит. Сключеното търговското споразумение предоставя възможност за безмитен внос и квоти за свободна търговия със земеделски продукти. По отношение на санитарните и фитосанитарните правила, всяка страна трябва да спазва правилата на другата при осъществяване на износ. По отношение на биологичните продукти е постигнато споразумение за еквивалентност. По много техническия, но също толкова важен въпрос за правилата за произход, ключов за предотвратяване на „триъгълна търговия“ и страхът от превръщане на Обединеното кралство в платформа за износ на продукти от трети страни към ЕС, е постигнато споразумение. Повечето продукти са обхванати, което означава, че продуктите, изнасяни от Обединеното кралство и облагодетелствани от безмитен достъп до ЕС, също така трябва да са произведени в Обединеното кралство и да са без никакви значителни съставки с произход от трети страни. Месото, млечните продукти, зърнените храни, нишестето и вината попадат под това правило. Така се запазва целостта на единния пазар на Европа. Единствената област, в която изглежда не е постигнато широко споразумение е признаването на географските означения. От Farm Europe отбелязват, че Брекзит, дори и с добро търговско споразумение, ще донесе повече разходи и бюрокрация. Също така, рискът от регулаторни различия в бъдеще е реален и работи в двете посоки, което може да окаже отрицателно въздействие върху свободната търговия. Въпреки че търговското споразумение е възможно най-доброто, селскостопанският и хранителен сектор на ЕС не трябва да губи време и трябва да се подготви за повече конкуренция. Ресурсите на ОСП следва незабавно да бъдат мобилизирани за подкрепа и подобряване на икономическата производителност на земеделието, като същевременно се подобри екологичният аспект.